OBH 2561/1998.
Az állampolgári jogok országgyűlési biztosának jelentése
Előadó: dr. Horváth Judit

A vizsgálat megindítása
A panaszos azt sérelmezte, hogy  Becsehely Önkormányzata rendszeres szociális segély iránti kérelmét elutasította. Az Alkotmány 70/E. § (1) bekezdésében rögzített szociális biztonsághoz való jog érintettsége miatt az ügyben vizsgálatot indítottam. 

A megállapított tényállás
Panaszos rendszeres szociális segély megállapítását kérelmezte. Becsehely Önkormányzatának Szociális és Egészségügyi Bizottsága 1998. március 31-én kelt határozatával a kérelmet elutasította. A panaszos a határozat elleni fellebbezését hivatalunknak küldte meg. Mivel a fellebbezés elbírálására az országgyűlési biztosnak nincs hatásköre, ezért azt hatásköröm hiányának megállapítása mellett az annak elbírálására hatáskörrel rendelkező Becsehely Önkormányzatához áttettem. Kértem a polgármestert, hogy az ügyben tett intézkedésről tájékoztasson. A tájékoztatóból értesültem, hogy a fellebbezést a képviselőtestület nem bírálta el. A polgármester csupán írásban tájékoztatta panaszost, hogy részére semmilyen támogatást nem tudnak nyújtani, rendszeres szociális segélyre pedig nem jogosult.

A vizsgálat megállapításai
A helyi önkormányzatokról szóló 1990. évi LXV. törvény 11. § (2) bekezdése kimondja, hogy a polgármester (főpolgármester), valamint a képviselő-testület bizottságának, részönkormányzat testületének önkormányzati jogkörben hozott hatósági határozata ellen a képviselő-testülethez lehet fellebbezést benyújtani.
Ugyanezen paragrafus (3) bekezdése szerint a képviselő-testület (1) és (2) bekezdés alapján hozott határozatának a felülvizsgálatát jogszabálysértésre hivatkozással a bíróságtól lehet kérni a határozat közlésétől számított harminc napon belül. A pert az önkormányzat ellen kell indítani.
Jelen esetben a bizottsági döntés elleni fellebbezést a képviselő-testület nem bírálta el. A panaszost csak levélben értesítették kérelme elutasításáról, így megfosztották attól a lehetőségtől, hogy - másodfokú döntés hiányában - a közigazgatási döntés bírósági felülvizsgálatát kérhesse. Ezzel megsértették a panaszosnak  az Alkotmány 57. § (5) bekezdésében biztosított jogorvoslathoz való jogát, mely szerint a Magyar Köztársaságban a törvényben meghatározottak szerint mindenki jogorvoslattal élhet az olyan bírósági, közigazgatási és más hatósági döntés ellen, amely a jogát vagy jogos érdekét sérti. 

Ajánlás
Az okozott alkotmányos visszásságra tekintettel a következő ajánlást teszem Becsehely Önkormányzat polgármesterének.
A képviselő-testület haladéktalanul bírálja el panaszos fellebbezését. Döntését határozati formában közölje panaszossal, melyben oktassa ki arról, hogy amennyiben a határozatban foglaltakkal nem ért egyet, annak bírósági felülvizsgálatát kérheti.
Felhívom a polgármestert, hogy az állampolgári jogok országgyűlési biztosáról szóló 1993. évi LIX. tv. 21. § (2) bekezdése alapján a kezdeményezésem tekintetében kialakított érdemi állásfoglalásáról, illetve megtett intézkedéséről a kézhezvételtől számított 30 napon belül tájékoztasson.

Budapest, 1998. június 5.

Gönczöl Katalin